Diari Oficial de la Generalitat Valenciana


Sumari del DOGV 5187, del 30-01-2006 (2006/1030)

ACORD de 27 de gener de 2006, del Consell de la Generalitat, pel qual s'establix el programa d'autoconcertació per a la reducció de la llista d'espera quirúrgica en el sistema sanitari de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5187

Data del DOGV
:   30-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1030


Data del document
:   27-01-2006

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * política sanitària
    * cirurgia
    * medicina concertada
    * horari de treball
    * salut pública

ACORD de 27 de gener de 2006, del Consell de la Generalitat, pel qual s'establix el programa d'autoconcertació per a la reducció de la llista d'espera quirúrgica en el sistema sanitari de la Comunitat Valenciana. [2006/1030]  
El Consell de la Generalitat, en la reunió del dia 27 de gener de 2006, va adoptar l'acord següent:  
El Consell de la Genralitat, amb la intenció d'aconseguir l'eliminació de les llistes d'espera quirúrgiques en el sistema sanitari de la Comunitat Valenciana, al mateix temps que potenciar la utilització dels recursos sanitaris públics, i així donar resposta adequada a les necessitats assistencials que la nostra societat demana, considera necessària l'adopció de mesures encaminades a la consecució d'eixe fi.  
Per a això, i sense perjuí dels mecanismes actualment establits, este acord preveu que els servicis de les nostres institucions que complisquen determinats requisits puguen participar en el programa d'autoconcert per a la reducció gradual de les demores quirúrgiques, consistent en la realització d'intervencions fora de la jornada laboral ordinària a pacients propis o d'altres centres pròxims.  
Per tot això, i amb un informe previ favorable de l'Àrea Jurídica de la Conselleria de Sanitat, i després d'haver sigut consultat en la Mesa Sectorial de Sanitat, d'acord amb el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, a proposta del conseller de Sanitat, el Consell de la Generalitat   
ACORDA  
Primer  
Aprovar el programa d'autoconcertació per a la reducció de la llista d'espera quirúrgica contingut en l'annex.  
Segon   
Assignar les retribucions corresponents que, desglossades per categories professionals i intervenció, són les que figuren en l'annex.  
Tercer  
Es faculta el conseller de Sanitat per a dictar els actes administratius necessaris per a l'execució del que disposa este acord.  
Quart  
Este acord produirà efectes des de l'u de gener de 2006.  
Cinqué  
El període de vigència del programa d'autoconcertació establit pel present acord s'estendrà fins al 31 de desembre de 2006, i serà prorrogable després de la seua avaluació.  
Sisé  
Ordenar la publicació del present acord en el Diari Oficial de la Generalitat Valenciana.  
València, 27 de gener de 2006  
La consellera secretària del Consell de la Generalitat,   
per substitució,  
GEMA AMOR PÉREZ  
ANNEX  
Programa d'autoconcertació per a la reducció de la llista d'espera quirÚrgica.  
OBJECTIU  
Reduir la demora mitjana dels pacients en la llista d'espera quirúrgica, així com el nombre de pacients en espera.  
PROCEDIMENT  
En cada centre, els servicis que complisquen els requisits per a participar en el programa podran fer intervencions fora de la jornada ordinària, atenent a les consideracions següents:  
. Les sessions tindran una duració de 6.5 hores i es compensaran amb les quantitats següents:  
Personal facultatiu 289 €   
ATS 187,85 €   
Auxiliars d'infermeria 86,70 €   
Zeladors 63,50 €  
. Si, per qualsevol causa, se suspén una intervenció i no és substituïda dins de la mateixa sessió, es detraurà del pagament de la sessió la part proporcional al temps assignat en el comunicat a la intervenció no realitzada.  
. La composició bàsica de l'equip quirúrgic serà:  
1 anestesista.  
1 o 2 cirurgians.  
2 ATS.  
1 auxiliar.  
1 zelador.  
REQUISITS PER A PODER PARTICIPAR-HI  
Perquè un servici puga participar en el programa d'autoconcerts per a la reducció de les demores quirúrgiques és necessari que es donen els següents:  
Requisits previs  
. Ser seleccionat basant-se en els criteris definits en l'annex I.  
. Que el centre tinga disponibilitat de recursos (quiròfans, llits, personal, etc.) per a l'autoconcert.  
. Que hi haja pacients en llista d'espera estructural propis o d'altres centres pròxims susceptibles de ser intervinguts en el centre.  
. Que el servici tinga capacitat per a assumir eixos pacients.  
. Que el nombre mitjà d'intervencions per sessió extraordinària que es programe en els informes mèdics no siga inferior al que s'especifica en l'annex II.  
Requisits per a mantindre's en el programa  
. Que tant el nombre de pacients en llista d'espera com la demora mitjana disminuïsca de forma significativa.  
. Que les taxes d'inclusió de pacients en llista d'espera siga adequat i, en cap cas, superior al que el servici mantenia amb anterioritat a l'inici del programa.  
. Mantindre el compliment dels criteris de selecció de l'annex I que van motivar la inclusió en el programa.  
. Que el rendiment quirúrgic de la jornada ordinària siga adequat i, en cap cas, inferior al que el servici mantenia amb anterioritat a l'inici del programa.  
. Que tots els pacients intervinguts en jornada extraordinària estiguen en espera estructural.  
Estos requisits seran avaluats mensualment i el fet de no complir-los comportarà la suspensió immediata de la participació del servici en el programa d'autoconcerts.  
ANNEX I  
Criteris de selecció de servicis per a la participació en el programa d'autoconcertació per a la reducció de la llista d'espera quirúrgica.  
INDICADORS  
Dotació de recursos  
1. Ràtio d'especialistes per població protegida  
És el nombre de metges especialistes per cada 10.000 targetes SIP en una data donada. Els metges de quota es compten com 0,5. Quan la dotació d'especialistes és superior a la mitjana, es considera que és més difícil justificar l'existència de pacients en llista d'espera amb demores elevades, per la qual cosa esta situació es valora negativament.  
Gestió de la llista d'espera  
2. Ràtio pacients en espera per població protegida  
És el nombre de pacients en espera per cada 10.000 targetes SIP en una data donada. L'excés relatiu de pacients en espera per a una mateixa població es valora negativament.  
3. Taxa d'inclusions en llista d'espera  
És el nombre d'inclusions en llista per cada 10.000 targetes SIP durant un període donat. Les altes taxes relatives d'inclusió de pacients en llista d'espera (sobreindicació o sobreutilització de procediments) es valora negativament. Este indicador compta amb un pes doble al de la resta.   
4. Demora mitjana  
És la demorara mitjana, en dies, de pacients en espera estructural, tal com es calcula habitualment. Es valora negativament el que siga superior a la mitjana. Igual que l'anterior, este indicador pesa el doble.  
5. Ràtio E/D  
Relació entre l'espera (temps que han esperat els pacients intervinguts) i la demora (temps que estan esperant els pendents d'intervenció). Mesura el maneig adequat de la llista d'espera, de manera que és major que 1 quan es dóna prioritat als pacients més antics, i menor que 1 quan es dóna prioritat als pacients més recents, acumulant pacients antics. Es valora negativament el fet que siga inferior a 1,1.  
Eficiència  
6. Eficiència quirúrgica  
Eficiència quirúrgica obtinguda a partir de les dades del període gener 2004 a maig 2005. S'ha tingut en compte les variables: especialitat, codi del procediment i tipus d'anestèsia utilitzada. Amb estes variables s'han obtingut les duracions mitjanes, de tota la Comunitat Valenciana, per a cada procediment, tipus d'anestèsia i especialitat (duració estàndard). S'ha comparat la duració mitjana de les intervencions fetes per cada servici, amb la mitjana que hauria tingut si la duració de cada intervenció haguera sigut l'estàndard per a eixe procediment, tipus d'anestèsia i especialitat (estandardització directa). D'esta manera obtenim el valor de la duració mitjana que hauria d'haver tingut el servici si es comportara com la mitjana de la Comunitat. Comparant este valor amb el que realment ha obtingut, veiem si el servici és més o menys eficient que la mitjana. Este indicador també pesa el doble.  
Productivitat  
7. Punts productivitat 2004  
Punts obtinguts en l'avaluació final de la productivitat del 2004.   
Valoració de cada criteri  
Resultat Valoració  
Servici amb resultats per damunt del percentil 75 4 punts  
Servici amb resultats entre el percentil 50 i el 75 2 punts  
Servici amb resultats entre el percentil 25 i el 50 1 punt  
Servici amb resultats per davall del percentil 25 0 punts  
La suma ponderada de la valoració de cada criteri dóna la puntuació final del servici, amb la qual cosa obtenim el rànquing de millor a pitjor a partir del qual es fa la selecció.  
El pes de cada criteri és el següent:  
Criteri Pes  
1. Ràtio especialistes per població protegida 1  
2. Ràtio pacients en espera per població protegida 1  
3. Taxa d'inclusions en llista d'espera 2  
4. Demora mitjana 2  
5. Ràtio E/D 1  
6. Eficiència quirúrgica 2  
7. Punts productivitat 2004 1  
ANNEX II  
Nombre mitjà d'intervencions per sessió, segons especialitat.  
Especialitat Interv/sessió  
CIR. ORTOPÈDICA-TRAUMATOLOGIA 2,9  
CIRURGIA CARDIOVASCULAR 1,5  
CIRURGIA GENERAL 3,5  
CIRURGIA MAXIL·LOFACIAL 4,3  
CIRURGIA PLÀSTICA 3,8  
GINECOLOGIA-OBSTETRÍCIA 2,8  
NEUROCIRURGIA 1,6  
OFTALMOLOGIA 6,0  
OTORINOLARINGOLOGIA 3,1  
UROLOGIA 3,7